****

**Forvaltningsplan for stenbiderhunner i Vestgrønland**

2025 - 2030

DEPARTEMENTET FOR FISKERI OG FANGST

Indhold

[1. Baggrund 4](#_Toc185226841)

[1.1 Formål, strategi og gyldighedsområde 4](#_Toc185226842)

[1.2 Gyldighedsperiode og revisionsbestemmelser 4](#_Toc185226843)

[1.3 Lovgivning og forvaltningsansvar 4](#_Toc185226844)

[2. Introduktion til arten i relation til fiskeri, miljø og økosystem 5](#_Toc185226845)

[3. Rådgivning samt styrings- og forvaltningsprincipper i fiskeriet 6](#_Toc185226846)

[3.1 Videnskabelig rådgivning 6](#_Toc185226847)

[3.2 Fastsættelse af TAC og kvoter 7](#_Toc185226848)

[3.2.1 Fordeling af TAC 8](#_Toc185226849)

[3.3 Reguleringsmekanismer 8](#_Toc185226850)

[3.3.1 Regulering af kvotemængder 8](#_Toc185226851)

[3.3.2 Regulering af fiskerikapacitet 8](#_Toc185226852)

[3.3.3 Områderegulering 10](#_Toc185226853)

[3.3.4 Fiskeriperiode 10](#_Toc185226854)

[3.3.5 Tekniske bevaringsforanstaltninger og forvaltning af sårbare marine økosystemer 11](#_Toc185226855)

[3.4 Forvaltning af bifangst 11](#_Toc185226856)

[4. Rapportering og kontrol 12](#_Toc185226857)

[4.1 Rapportering 12](#_Toc185226858)

[4.2 Monitoring, Control, and Surveillance (MCS) 12](#_Toc185226859)

[4.3 Anmeldelser 13](#_Toc185226860)

[Bilag 1. Gældende lovgivning af særlig relevans 14](#_Toc185226861)

[Bilag 2. Videnskabelig rådgivning fra Grønlands Naturinstitut 15](#_Toc185226862)

[Bilag 3. Strategi vedrørende indsats omkring bifangst 18](#_Toc185226863)

[Gennemførsel af informationskampagne om rapportering af bifangst 18](#_Toc185226864)

[Offentliggørelse af kontrolrapport på baggrund af stenbiderfiskeriet kort efter endt fiskerisæson 18](#_Toc185226865)

[Årlig evaluering af fiskeriet efter endt fiskerisæson 19](#_Toc185226866)

[Nedsættelse af arbejdsgruppe om nedbringelse af bifangst i det kystnære fiskeri 19](#_Toc185226867)

[Bilag 4. Fordelingsnøgle 20](#_Toc185226868)

# Baggrund

## Formål, strategi og gyldighedsområde

Hensigten med denne forvaltningsplan er at fastsætte rammerne for et biologisk og samfundsøkonomisk bæredygtigt fiskeri efter stenbiderhunner (*Cyclopterus lumpus*) i Vestgrønland.

Forvaltningsplanen indbefatter således fastsættelse af en årlig samlet total tilladt fangstmængde (TAC) for det kommercielle fiskeri efter stenbiderhunner, på baggrund af den videnskabelige rådgivning der udarbejdes af Grønlands Naturinstitut (GN).

Forvaltningsplanen dækker fiskeri efter stenbiderhunner i det kystnære område, det vil sige inden for 3 sømilegrænsen fra basislinjen, i hele NAFO[[1]](#footnote-2)-område 1, fra Nanortalik i syd (60000’ N) til Upernavik i nord (72050’ N). Forvaltningsplanen dækker ikke fiskeri efter stenbiderhanner, men Selvstyrets bekendtgørelse om teknisk regulering af fiskeriet regulerer også fiskeri efter stenbiderhanner.

## Gyldighedsperiode og revisionsbestemmelser

Denne forvaltningsplan erstatter forvaltningsplanen fra 2021 og er gældende for perioden 28. februar 2025 til 1. marts 2030. I løbet af denne periode skal forvaltningsplanen evalueres og evt. revideres således, at en ny eller revideret udgave kan træde i kraft per 1. marts 2030. Større ændringer i fiskeriets struktur, principper for rådgivning eller lignende, som konstateres i mellemliggende periode, kan dog udløse revision. Derved sikres det, at forvaltningsplanen til enhver tid er retvisende og valid i forhold til det aktuelle fiskeri.

Enhver ændring af forvaltningsplanen kræver godkendelse af Naalakkersuisut. Ændringer i de medfølgende bilag kan foretages administrativt af Departementet for Fiskeri og Fangst (APN).

## Lovgivning og forvaltningsansvar

Inatsisartutlov om fiskeri (Fiskeriloven) tillægger Naalakkersuisut ret til at regulere det grønlandske fiskeri. Naalakkersuisut fastsætter årlige TAC'er for fiskebestandene på Grønlands fiskeriterritorium og fordeler TAC'en i kvoter under hensyntagen til national lovgivning, forvaltningsplaner og internationale aftaler.

Forvaltningen af fiskeriet i Grønland og ansvaret herfor ligger hos Naalakkersuisut og Naalakkersuisoq for Fiskeri og Fangst. Naalakkersuisoq forbereder beslutningsforslag inden for rammerne af den gældende fiskerilovgivning. Sådanne forslag forelægges til beslutning (eller forkastelse) på de regelmæssige møder i Naalakkersuisut. De nærmere bestemmelser for licens og kvoter for fiskeriet fremgår bl.a. af Selvstyrets bekendtgørelse om licens og kvoter til fiskeri.

I henhold til den gældende Fiskerilov er Naalakkersuisoq for Fiskeri og Fangst forpligtet til at høre Fiskerirådet[[2]](#footnote-3) i generelle forvaltningsspørgsmål. Høringen af sådanne forvaltningsspørgsmål er offentligt tilgængeligt på Naalakkersuisuts hjemmeside[[3]](#footnote-4), hvor høringssvarene ligeledes vil være tilgængelige efter høringsfristen.

Forvaltningen af fiskeriet efter stenbider forvaltes ud over Fiskeriloven også i henhold til Bekendtgørelsen om teknisk regulering af fiskeriet.

# Introduktion til arten i relation til fiskeri, miljø og økosystem

Stenbideren forekommer både i åbent vand og i vandsøjlen nær havbunden i Nordatlanten og er især udbredt omkring Canada, Grønland, Island og Norge. Uden for gydesæsonen opholder de voksne stenbidere sig primært i udenskærs områder i de øvre vandmasser. Op til gydesæsonen migrerer stenbidere ind mod kysten, hvor de finder redepladser og gør klar til gydning. Hannerne ankommer typisk til kysten mellem januar og marts, mens hunnerne følger efter nogle uger eller måneder senere. Der er en geografisk forskydning i ankomsttidspunktet langs kysten, hvor fisk i syd generelt ankommer tidligere end i nord.

Genetiske forskelle er blevet påvist mellem stenbidere ved den nordlige udbredelsesgrænse i Grønland og det øvrige Vestgrønland. Det er dog uklart, i hvor høj grad disse forskelle påvirker bestandens dynamik og populationsstruktur. I den nuværende forvaltningsplan behandles stenbiderbestanden i Vestgrønland som én sammenhængende enhed.

Stenbiderhunnerne bliver kønsmodne i en alder af 3-4 år, kan blive op til 48 cm lange og er gennemsnitligt omkring 39 cm i fiskeriet. Hannerne er mindre, med en længde på 23-30 cm og en gennemsnitslængde på 27 cm. Det er endnu usikkert, hvor mange gange både hunner og hanner kan gyde i løbet af deres levetid. Gydningen foregår typisk på relativt lavt vand (5-20 meter), hvor hunnerne kan afgive deres rogn i flere omgange.

De kønsspecifikke forskelle i størrelse og migration muliggør et selektivt fiskeri efter hunnerne, da hannerne i mindre grad fanges af redskaberne. Da rognen har den højeste markedsværdi, er det kommercielle fiskeri målrettet hunnerne, og det er primært rognen, der landes.

Fiskeriet foregår i forårsmånederne før gydningen ved brug af standgarn langs den grønlandske vestkyst. Det starter forskudt fra syd mod nord, afhængigt af kvaliteten af rognen, som vurderes af fiskere og indhandlingssteder. Isforhold og havtemperaturer har vist sig at påvirke starttidspunktet for fiskeriet. Garnene røgtes fra joller, hvor rognen opsamles i tønder udleveret af indhandlingsstederne. Disse tønder transporteres enten direkte til indhandling eller omlades til andre fartøjer til videre transport.

Stenbideren er en del af et større økosystem. Dens kost varierer med alderen: Unge stenbidere lever primært af små krebsdyr som vandlopper, der findes i tangskove, mens voksne stenbidere uden for gydesæsonen spiser pelagiske byttedyr som gopler, ribbegopler, pilorme, børsteorme og småfisk.

En lang række arter præderer på stenbideren og dens æg eller yngel, herunder forskellige fisk som torsk, ulk og andre rovfisk, samt krabber, fugle og havpattedyr som sæler. Det er dog uklart, hvor stor betydning stenbideren har som fødekilde for disse arter.

# Rådgivning samt styrings- og forvaltningsprincipper i fiskeriet

## Videnskabelig rådgivning

Den videnskabelige rådgivning for det kystnære fiskeri efter stenbider i NAFO-område 1 udarbejdes af GN for ét år ad gangen. Rådgivningen, inklusiv en beskrivelse af rådgivningsmetoden, fremsendes til APN årligt og kan tilgås på GN’s hjemmeside (www.natur.gl).

Grundlaget for rådgivning, opdaterede data og figurer, fremgår af ”Assessment of lumpfish (*Cyclopterus lumpus*) in West Greenland based on commercial data 2010-20xx” fra GN, der revideres løbende.

I mangel af videnskabelige undersøgelser, der kan bruges til at give et estimat af den samlede bestand af stenbider i Grønland, baserer GN sin videnskabelige rådgivning om det bæredygtige fangstniveau på beregninger af landinger af rogn per fiskeriindsats (LPUE[[4]](#footnote-5)). LPUE-indekset beregnes med udgangspunkt i landingsdata.

GN rekvirerer indhandlingsdata, indsamlet af Grønlands Fiskeri- og Jagtkontrol (GFJK), efter fiskeriet er afsluttet. Data indsamles af produktionsstedet, i henhold til Selvstyrets bekendtgørelse om rapportering af indhandlinger af fisk og fiskeriprodukter. I samme bekendtgørelses bilag 1 er angivet hvilke oplysninger der skal indsamles af opkøber angående fiskeriets omfang, redskabstype, sted og tid. Se desuden Bilag 2.

GN fastsætter den årlig rådgivning baseret på tendenser i LPUE. Når der forekommer tendenser, som er svære at forklare, anvendes en forsigtig fremgangsmetode.

## Fastsættelse af TAC og kvoter

Fastsættelsen af TAC er baseret på en målsætning om at sikre et bæredygtigt fiskeri. Udgangspunktet for fastsættelse af TAC er den rådgivning, der årligt udarbejdes af GN.

Fra et samfundsøkonomisk og erhvervsmæssigt perspektiv er det hensigtsmæssigt at undgå store og pludselige udsving i de årlige fangster. På denne baggrund foreskriver forvaltningsplanen, at TAC fastsættes i overensstemmelse med den videnskabelige rådgivning under den forudsætning, at TAC maksimalt må reduceres med 15 % pr. år og stige med 20 % pr. år. Dette tilgodeser såvel ønsket om en vis stabilitet i produktionen, som kravet om hurtigt at bringe TAC i overensstemmelse med den videnskabelige rådgivning, i tilfælde hvor der har været en markant stigning eller nedgang i rådgivningen.

Kun i ekstraordinære tilfælde, hvor den videnskabelige rådgivning indikerer, at bestandens størrelse er under de vedtagne referenceværdier, kan der afviges fra ovenstående styringsregel for fastsættelse af TAC. I sådanne tilfælde skal Fiskerirådet indkaldes med henblik på at finde en løsning på potentielle problemstillinger, med udgangspunkt i den videnskabelige rådgivning. Hvis LPUE er under Blim[[5]](#footnote-6) medfører dette et fiskeristop jf. den videnskabelige rådgivning (se tabel 1). I det tilfælde, at LPUE er under Btrigger[[6]](#footnote-7), men over Blim, *kan* TAC ændringen begrænses til maksimalt 15 % i det første år. Er LPUE i det efterfølgende år fortsat under Btrigger men over Blim, følges den videnskabelige rådgivning for dette år. Herefter følges den videnskabelige rådgivning jf. den generelle styringsregel.

**Tabel 1 – Scenarier ift. brug af referencepunkter**

|  |  |  |
| --- | --- | --- |
| **Scenarie** | **Styringsredskab** | **Indstilling** |
| LPUE er under Btrigger | TAC reduceres yderligere, svarende til forholdet mellem det beregnede LPUE og Btrigger værdien. Hvis f.eks. LPUE er 90 % af Btrigger reduceres TAC med 10 %. | Fiskerirådet indkaldes for at tage stilling til den reducerede rådgivning fra GN, med henblik på, at vurdere om TAC-reduktionen skal være større end 15 % |
| LPUE er under eller lig med Blim | Rådgivningen vil være en lukning af fiskeriet. Dette skyldes at der er stor risiko for at fiskeriet påvirker rekrutteringen negativt (rekrutteringsoverfiskning). | Fiskerirådet indkaldes for at tage stilling til længden af en lukkeperiode for fiskeriet. Lukkeperioden fastlægges under hensyntagen til de aktuelle biologiske, sociale, økonomiske og miljømæssige omstændigheder. |
| LPUE har været under eller lig Blim | Rådgivningen vil være en forsigtig genåbning af fiskeriet med lave kvoter indtil bestanden igen er over Btrigger. | Fiskerirådet indkaldes og formulerer en indstilling om omfanget af en genåbning af fiskeriet. |

Inden Naalakkersuisoq for Fiskeri og Fangst forelægger Naalakkersuisut beslutningsforslag om fastsættelse af TAC for kystnært fiskeri efter stenbider i Vestgrønland, har Fiskerirådet været hørt i sagen og Fiskerirådets høringssvar er en del af grundlaget for indstillingen.

### Fordeling af TAC

Naalakkersuisut fastsætter hvert år den samlede TAC for Vestgrønland og fordeler den i kvoter til hvert af forvaltningsområderne i det kystnære fiskeri efter stenbiderhunner i Vestgrønland.

Fordelingen af TAC fastsættes ud fra en fordelingsnøgle i NAFO-underområderne 1A-F. Fordelingsnøglen er beskrevet i Bilag 4.

## Reguleringsmekanismer

### Regulering af kvotemængder

Fiskeriet forvaltes via tidsbegrænsede licenser der udstedes for ét år ad gangen, efter de til enhver tid gældende bestemmelser om krav og betingelser for udstedelse af licens til fiskeri efter stenbider. Licenserne er personlige og områdespecifikke. Da licensen er personlig i henhold til Bekendtgørelsen om licens og kvoter til fiskeri, skal licensholderen være til stede ved indhandlingen.

TAC’en fordeles ud på hvert forvaltningsområde. Hvis der er overskydende kvote, når fiskeriperioden ophører i et givent forvaltningsområde, er Naalakkersuisoq for Fiskeri og Fangst bemyndiget til at flytte kvoteresten til et andet forvaltningsområde, hvor kvoteresten kan fiskes inden for fiskeriperioden.

De nærmere bestemmelser fremgår af Selvstyrets bekendtgørelse om licens og kvoter til fiskeri, samt Selvstyrets bekendtgørelse om teknisk regulering af fiskeriet.

### Regulering af fiskerikapacitet

I henhold til Selvstyrets bekendtgørelse om teknisk regulering af fiskeriet er det ikke tilladt at udøve fiskeri efter stenbiderhunner i perioden 16. juli – 31. marts.


Der kan udstedes licens til to forvaltningsområder per kvoteår: Det forvaltningsområde, hvor ansøgeren har bopæl samt et tilstødende forvaltningsområde.

### Områderegulering

Det kystnære fiskeri efter stenbider i Vestgrønland må udelukkende foregå i NAFO-område 1, i området mellem kysten og en linje, der ligger 3 sømil uden for basislinjen. Fiskeriet forvaltes i NAFO-underområderne 1A, 1B, 1C, 1D, 1E og 1F. NAFO-område 1B er yderligere inddelt i de to underområder 1Ba og 1Bb. Forvaltningsområderne i det kystnære fiskeri efter stenbider fremgår af figur 2. Afgrænsning af underområderne er nærmere defineret i Selvstyrets bekendtgørelse om teknisk regulering af fiskeriet.

**Figur 2 Kort over forvaltningsområder i det kystnære fiskeri efter stenbider.**

Kilde: Grønlands Naturinstitut (2020)



Fiskeriet efter stenbider er opdelt i forvaltningsområder for at sikre, at fiskeritrykket på bestanden af stenbider fordeles geografisk.

Visse områder i fiskeriet efter stenbider overlapper med fuglekolonier. Færden i nærheden af visse fuglekolonier er reguleret i henhold til Selvstyrets bekendtgørelse om beskyttelse og fangst af fugle.

### Fiskeriperiode

Fiskeriperioden for fiskeri efter stenbiderhunner er forskellig fra forvaltningsområde til forvaltningsområde. Det områdespecifikke starttidspunkt aftales på ny i hver fiskeriperiode og for et samlet NAFO-underområde ad gangen, dog med undtagelse af NAFO 1B, som er yderligere opdelt i de to underområder NAFO 1Ba og NAFO 1Bb. Fiskeriperioden må højest vare 60 dage. Fiskeperiodens længde giver fiskerne mulighed for at håndtere perioder med udfordringer i vejret, såsom is og storm.

Starttidspunktet for fiskeriet efter stenbiderhunner aftales i samarbejde mellem den lokale fabriksledelse og fiskerrepræsentant. Departementet for Fiskeri og Fangst tager den endelige beslutning om starttidspunkt for det givne forvaltningsområde baseret på anbefalingen fra den lokale fabriksledelse og fiskerrepræsentanterne. Anbefaling til fiskeriet i et NAFO-underområde starter efter udmelding fra Departementet.

Der skal ved fastsættelse af starttidspunkt tages højde for rognkvalitet, mængden af stenbiderhunner i området, minimal bifangst af havfugle samt is- og vejrforhold. For at undersøge om kriterierne muliggør et fiskeri, tillades det, at enkelte fiskere efter forudgående aftale undersøger om kriterierne er opfyldt inden den egentlige startdato.

I henhold til Selvstyrets bekendtgørelse om teknisk regulering af fiskeriet kan fiskeriet dog tidligst påbegyndes 1. april.

### Tekniske bevaringsforanstaltninger og forvaltning af sårbare marine økosystemer

Fiskeriet og forvaltningen af sårbare marine områder er reguleret efter Selvstyrets bekendtgørelse om teknisk regulering af fiskeriet, herunder om forbud mod fiskeri i bestemte områder og om fiskeri i nye områder. Selvstyrets bekendtgørelse om bifangster i fiskeriet giver derudover vejledning om kriterier for lukning af områder for fiskeri ved forekomst af levende koraller og havsvampe.

Yderligere specifikationer og kriterier for udpegning og regulering af sårbare marine områder forventes udlagt i en kommende forvaltningsplan for havbunden.

Naalakkersuisut tilsigter, at hidtil upåvirkede marine økosystemer ikke skadepåvirkes. I fiskeriet efter stenbider bruges kun stationære standgarn, som er skånsomme for havbunden og sårbare marine habitater. Hvis der ved rapportering, videnskabelige undersøgelser eller kontrol konstateres en mærkbar ændring i fiskeriets udbredelse, skal Departement for Fiskeri og Fangst i samråd med GN og Fiskerirådet vurdere, om fiskeriet skal pålægges restriktioner for at beskytte eventuelle sårbare områder.

## Forvaltning af bifangst

Bifangst i fiskeriet efter stenbider skal håndteres og registreres i henhold til Selvstyrets bekendtgørelse om fiskeriets bifangster, samt Selvstyrets bekendtgørelse om rapportering af indhandlinger af fisk og fiskeprodukter.

Forskellige arter af havfugle og fisk, samt i sjældne tilfælde havpattedyr, fanges som bifangst i garnene. Almindelig edderfugl (*Somateria mollissima*) udgør langt den største del af fuglebifangsten i særligt Sydgrønland. Der er dog betydelige variationer fra år til år. Fangsten sker som følge af overlappet mellem edderfuglenes udbredelse og de områder, hvor fiskeriet foregår under stenbidernes gydesæson.

Al bifangst skal rapporteres. Al bifangst som indhandles af opkøber, rapporteres som sædvanligt af opkøber, samtidigt med, at indhandlingen af stenbider foregår. Hermed indgår bifangsten som en del af det kvotebaserede fiskeri og fangst, og mængden fratrækkes de respektive kvoter.

Hvis der ved rapportering eller kontrol konstateres en høj bifangst i tid eller rum af en given art, skal Departement for Fiskeri og Fangst i samråd med GN og Fiskerirådet vurdere, om der skal tages særlige forholdsregler for at sikre, at bifangstniveauet holdes på et acceptabelt niveau under hensyntagen til artens biologiske status. Sådanne forholdsregler kan inkludere område- og periodelukninger, eller andre tiltag, der skal sikre, at ingen arter belastes ud over deres biologiske potentiale. Der skal her tages særligt hensyn til havpattedyr og fugle, som vurderes som sårbare jf. rødlisten for Grønland[[7]](#footnote-8).

Der gøres i forvaltningsplanens gyldighedsperiode, en særlig indsats for at fremskaffe tilstrækkelig kvantitativ information til at vurdere om fiskeriet påvirker havfuglebestande i et omfang, som forhindrer disse bestande i at trives.

Strategien for indsatsen omkring bifangst fremgår af bilag 3.

# Rapportering og kontrol

## Rapportering

I fiskeriet efter stenbider er der flere typer af rapportering, som fiskeren og opkøberen skal efterleve. Monitorering af fiskeriet sker først og fremmest gennem indhandling af fisk- og fiskeprodukter fra fiskeren til opkøberen, og herunder også opkøberens pligt til at indberette fiskerens fangst til GFJK. Indhandlingen skal indeholde oplysninger om hele fangsten, herunder bifangster og udsmid.

Licensen er personlig. Licensholder skal være personligt til stede ved indhandling.

Mindre fartøjer (under 9,4 meter længde over alt) er ikke logbogspligtige og rapporterer udelukkende sine fangster gennem indhandlingen.

## Monitoring, Control, and Surveillance (MCS)

Kontrol af fiskerierne varetages af GFJK gennem fysisk kontrol og administrativ kontrol.

Kontrol af kystnære fiskerier foretages på følgende måder:

* Monitorering af indhandlingsdata, herunder registrering og validering
* Landingskontrol

Den administrative kontrol foregår på GFKJK’s hovedkontor i Nuuk. Kontrollen foregår ved, at de oplysninger, som tilgår GFJK i kraft af rapporteringspligten, herunder indhandlingsdata, verificeres. Alle opkøbere af fiskeprodukter er forpligtede til at sende oplysninger om deres indhandlinger i elektronisk form, herunder også fangst af fx havpattedyr, søfugle, koraller og svampe. Oplysningerne indsendes på ugentlig basis og valideres for fejl, og indlæses i fiskeridatabasen LULI (Licenser, Ugemeldinger, Logbøger og Indhandlinger) for dermed at kunne opgøre, hvor meget tilbageblivende kvote der er tilbage. Fiskeren er forpligtet til at oplyse om alle fangster, også af produkter, der ikke landes.

Der bliver desuden løbende udført simple fremskrivninger af kvotetrækket, så det kan estimeres, hvornår fiskeriet skal lukkes. Da stenbiderfiskeriet er et sæsonpræget, olympisk fiskeri med en kort fiskeperiode, kan daglige fangster dog fluktuere meget, hvilket kan gøre det udfordrende at estimere en præcis lukkedag.

Når en kvote nærmer sig opfiskning, kan GFJK pålægge indhandlingssteder at indsende daglige meldinger. Dette gøres for at følge fiskeriet tættere og dermed lukke rettidigt. GFJK har myndigheden til at lukke alle fiskerier. Ved lukning udsendes en pressemeddelelse

I få tilfælde kan det ske, at der er en kvoterest tilbage i et givent område efter lukning. I disse tilfælde vurderer GFJK i samarbejde med APN, om kvoteresten giver anledning til en genåbning.

GFJK har et korps af fiskerikontrollører som kan kontrollere det kystnære fiskeri til søs og ved landinger. Landingskontrollen foretages af GFJK’s fiskerikontrollører, der har beføjelse til at kontrollere passive redskaber og aktive fiskere til søs, samt monitere indhandlinger på indhandlingssteder.

## 4.3 Anmeldelser

GFJK kan indgive politianmeldelse ved overtrædelse af reglerne for fiskeriet.

Al overtrædelse af bestemmelserne i gældende lovgivning kan medføre bøde. Al relevant lovgivning om fiskeri i Grønlands kan tilgås på www.nalunaarutit.gl.

Overtrædelse af reglerne i fiskeriet i Grønland, eller i licensen til fiskeri efter stenbider, kan medføre begrænsninger i retten til at udnytte licensen, samt under skærpende omstændigheder eller i gentagelsestilfælde inddragelse af retten. Beslutning herom træffes af Naalakkersuisut, og kan inden 15 dage fra kundgørelsen indbringes for Grønlands Landsret.

## Bilag 1. Gældende lovgivning af særlig relevans

* Inatsisartutlov nr. 29 af 23. maj 2024 om fiskeri
* Selvstyrets bekendtgørelse nr. 8 af 9. februar 2024 om fiskeri efter stenbider
* Selvstyrets bekendtgørelse nr. 4 af 30. marts 2017 om tekniske bevaringsforanstaltninger
* Selvstyrets bekendtgørelse nr. 7 af 4. april 2016 om rapportering af indhandlinger af fisk og fiskeriprodukter
* Selvstyrets bekendtgørelse nr. 47 af 18. december 2020 om licens og kvoter til fiskeri
* Selvstyrets bekendtgørelse nr. 12 af 17. november 2011 om tekniske bevaringsforanstaltninger i fiskeriet
* Selvstyrets bekendtgørelse nr. 14 af 6. december 2011 om fiskeriets bifangster
* Selvstyrets bekendtgørelse nr. 15 af 22. december 2011 om rapportering af fangster i kystnært fiskeri
* Selvstyrets bekendtgørelse nr. 16 af 22. december 2011 om rapportering af indhandlinger af fisk og fiskeriprodukter
* Selvstyrets bekendtgørelse nr. 22 af 30. maj 2022 om beskyttelse og fangst af fugle
* Hjemmestyrets bekendtgørelse nr. 11 af 17. april 2008 om fredning af Kitsissunnguit

Al lovgivning om fiskeri i Grønland kan tilgås på www.nalunaarutit.gl.

## Bilag 2. Videnskabelig rådgivning fra Grønlands Naturinstitut

Herunder følger en kort beskrivelse af grundlaget for rådgivningen. For yderligere detaljer om grundlaget for rådgivningen henvises til ”Assessment of lumpfish (*Cyclopterus lumpus*) in West Greenland based on commercial data 2010-20XX”, der revideres løbende.

**Data selektion for beregning af LPUE**

For at sikre den optimale afvejning af datakvalitet og -kvantitet, er det nødvendigt at opstille rammer for datainputtet inden beregning af LPUE. Her er fastlagt følgende regler:

* Fiskeren skal have været aktiv fisker i minimum 3 år i indhandlingstidsserien.
* En fisker skal have fanget minimum 500 kg rogn i indhandlingstidsserien. Herved fjernes fiskere, som kun fisker minimalt i perioden.
* Alle indhandlinger over 500 kg rogn frasorteres. Herved afspejler resultaterne et fiskeri udført af en typisk fisker.
* Hvis en fisker har valgt at flytte sit fiskeri mellem år eller inden for samme år og således har haft fangst i minimum to NAFO-underområder, vil fiskeren blive betragtet som to forskellige fiskere.

**Analyse**

Hver fiskers totale antal indhandlinger i hvert NAFO-underområde i hvert år estimeres. Der beregnes et LPUE for hver fisker, i hvert underområde, i hvert år.

Data vægtes, så hver fiskers LPUE vægtes med andelen af det totale antal indhandlinger som den samme fisker stod for i et givent NAFO-underområde. Herved sikres det, at de som fanger meget, og dermed bidrager med flest data, også vægtes tungest i vurderingen af det endelige LPUE.

Hver fiskers vægtning ganges med det rå LPUE, de vægtede LPUE’er summeres og man får et vægtet gennemsnit for hvert NAFO-underområde. Således fås et års- og NAFO-underområde specifikt LPUE. Der beregnes tilhørende usikkerheder (Standard Error) på disse estimater.

For at estimere et samlet årligt LPUE for hele Vestkysten foretages endnu en vægtning. Denne gang vægtes hvert NAFO-underområde med den andel det givne område har af de totale fangster. Herved sikres det, at de områder, som oppebærer hovedparten af fangsten, også giver mest information til det endelige LPUE-indeks, som altså er et vægtet gennemsnit.

Indhandlinger fra ét NAFO-underområde er i flere tilfælde fanget uden for det pågældende NAFO-underområde. Fangststed (oplyst som feltkode) benyttes således til fangstopgørelserne, for at opnå et retvisende billede af, hvor rognen er fisket. I de tidlige år, hvor der for en del indhandlinger mangler information om feltkode, benyttes indhandlingssted i stedet.

**Data output**

LPUE-indeks for Vestkysten og for hvert NAFO-underområde, inkl. usikkerheder.

**Referenceperiode**

Med henblik på at opnå målsætningen i nærværende forvaltningsplan skal det sikres, at fangsterne holdes på et niveau, der ikke giver anledning til, at LPUE kommer væsentligt under det gennemsnitligt LPUE fra referenceperioden (2010-2013).

Reference LPUE = 157 kg rogn per indhandling.

Referenceperioden er valgt på baggrund af den forudsætning, at den gennemsnitlige biomassereference i perioden kunne understøtte en stigende tendens i fiskeriet, hvilket indikerer, at der ikke var et overfiskeri i perioden. Derfor blev perioden sat som en konservativ reference.

Indhandlingsdata må have en vis kvalitet for at kunne ligge til grund for beregninger af LPUE. GN vurderede, at data fra 2010 levede op til en tilfredsstillende standard, hvorfor referenceperiodens første år er 2010. Efter 2013 var der en nedgang i fangsterne frem til 2017, som GN på det eksisterende datagrundlag ikke kan redegøre for i hvor stor grad skyldes miljømæssige faktorer eller fiskeri, hvorfor referenceperiodens sidste år er 2013.

Grundet den relativt korte tidsserie med et nævneværdigt fiskeri og indhandlingsdata, er det vanskeligt at vurdere, hvor meget fiskeriet påvirker bestanden.

Reference LPUE kan ændres, hvis der foretages nye analyser af sammenhængen mellem fiskeriet og LPUE, der indikerer, at reference LPUE bør ændres. Den kan samtidig ændres, hvis der sker en ændring i udvalgte fiskere der benyttes til at beregne indekset (se afsnit ”Data selektion for beregning af LPUE” længere oppe i Bilag 2).

**Referencepunkter**

Referencepunkterne Blim og Btrigger er beregnet på baggrund af referenceperioden 2010-2013. Referencepunkterne estimeres således:

Blim = 0,5\*157 = 79 kg rogn pr landing

Btrigger = 79\*exp(1,645\*0,25) = 119 kg rogn pr landing

Værdierne kan ændre sig, hvis der sker ændringer i datagrundlaget.

**Fokuspunkter for den fremtidige rådgivning**

Med henblik på at opretholde den bedst mulige rådgivning, arbejdes der løbende på forbedringer i takt med, at datagrundlaget for stenbider bliver forbedret og der opnås en større forståelse af bestanden.

I forvaltningsplansperioden vil de væsentligste fokuspunkter være:

*SPiCT[[8]](#footnote-9)-modellen*

Der blev i 2020 foretaget en evaluering af rådgivningsproceduren for stenbider af GN, for at undersøge muligheden for at bruge en analytisk model; SPiCT-modellen. Det blev her konkluderet, at der endnu ikke foreligger tilstrækkeligt med data til at kunne understøtte brugen af SPiCT-modellen (“Evaluation of an advice and assessment model (SPiCT) for lumpfish” GN, 2020). SPiCT-modellen vil løbende blive testet med henblik på at inkludere den i rådgivningen, når resultaterne er tilstrækkelig robuste. Indtil da vil resultaterne fungere som understøttelse af resultater til den aktuelle rådgivningsmetode.

*Fluktueringer i LPUE*

I den tilgængelige tidsserie af LPUE forekommer der år, hvor LPUE er særdeles højt. Med henblik på at opnå en bedre forståelse af bestandsdynamikker, vil der blive arbejdet på at belyse årsager til disse fluktueringer, herunder effekten af vejrforhold i de enkelte år.

## Bilag 3. Strategi vedrørende indsats omkring bifangst

I forhold til rapportering af bifangst i stenbiderfiskeriet er der ikke fuld klarhed over, om al bifangst rapporteres. For at imødegå denne usikkerhed, vil APN og GFJK iværksætte følgende tiltag:

* Gennemførsel af informationskampagne om rapportering af bifangst
* Offentliggørelse af kontrolrapport på baggrund af stenbiderfiskeriet kort efter endt fiskerisæson
* Årlig evaluering af fiskeriet efter endt fiskerisæson
* Nedsættelse af arbejdsgruppe om nedbringelse af bifangst i det kystnære fiskeri

Disse tiltag bliver uddybet herunder.

### Gennemførsel af informationskampagne om rapportering af bifangst

I henhold til Selvstyrets bekendtgørelse nr. 7 af 4. april 2016 om rapportering af indhandlinger af fisk og fiskeriprodukter, har fiskeren pligt til at udfylde en landingserklæring ved landing af fiskeprodukter. Denne landingserklæring skal blandt andet indeholde oplysninger om, hvilken bifangst af fugle, havpattedyr og andre fisk, fiskeren måtte have haft. Opkøberen har pligt til at registrere disse oplysninger og videregive disse til GFJK. Dog er der usikkerhed om, hvorvidt fiskeren husker at indberette til opkøberen, hvis de har haft bifangst af fugle og havpattedyr, samt at indhandlingsstedet husker at vidererapportere disse fangster. Videre er der også tvivl om, hvorvidt parterne er opmærksomme på, at de har denne pligt.

Det er GFJK’s opgave at kontrollere, at opkøbere og fiskere lever op til disse forpligtigelser. For at gøre fiskere og indhandlingssteder opmærksomme på deres pligter, ønsker GFJK og APN at gennemføre en informationskampagne før og under stenbiderfiskeriet. Det er påtænkt, at kampagnen skal indeholde et radiospot, der omhandler vigtigheden af rapportering af bifangst, samt to eller tre artikler til relevante nyhedsmedier og sociale medier. Videre vil GFJK frem mod fiskeriets start lave en skrivelse til alle indhandlingssteder, hvor deres forpligtelser i henhold til rapportering udpensles.

GFJK og APN håber, at man ved at gøre fiskere og indhandlingssteder opmærksomme på, hvorfor de skal rapportere deres bifangst, og hvilken konsekvens det kan have, ikke at rapportere, kan motivere parterne til at sikre bedre rapportering, og dermed opnå mere valid rapportering.

### Offentliggørelse af kontrolrapport på baggrund af stenbiderfiskeriet kort efter endt fiskerisæson

GFJK udarbejder efter endt fiskerisæson en kontrolrapport, som dokumenterer GFJK’s kontrolindsats under fiskeriperioden. Dette data er baseret på de rapporter, som kontrollørerne udfærdiger efter hver kontroltur og hver jollekontrol. Kontrollerne inkluderer blandt andet oplysningskampagner og kontrolbesøg til indhandlingsstederne, kontrol af fredede områder for ulovlige redskaber og kontrol af efterladte redskaber efter endt fiskerisæson.

Udover kontrolindsatsen indeholder rapporten også en bifangstoversigt. Opkøberne er hver uge forpligtet til at indsende en EDB-læsbar fil med alle indhandlinger. Efter fiskerisæsonens afslutningen kontrollerer GFJK, at alle opkøbere af stenbider også har rapporteret bifangst, og om opkøberne har modtaget fangst fra lukkede områder. Ved overtrædelser vil GFJK efterlyse enten fiskernes underskrevne landingserklæringer som bevis for, hvornår de helt præcist har indhandlet, eller opdaterede ugefiler med bifangst. Hvis der derefter stadig er en overtrædelse, sender GFJK sagen videre til anklagemyndigheden med nødvendig dokumentation.

Formålet med rapporten er at øge tilliden til GFJK’s kontrolarbejde hos fiskeriets interessenter, og på denne måde sikre, at fiskeriet kan fortsætte. Derfor prioriterer GFJK også at udarbejde denne kontrolrapport årligt efter hver fiskeriperiode.

### Årlig evaluering af fiskeriet efter endt fiskerisæson

Efter endt fiskerisæson planlægger APN at indkalde GFJK samt erhvervet og andre relevante interessenter til et evalueringsmøde. På evalueringsmødet vil den afsluttede fiskerisæson bliver diskuteret. På dette møde vil APN og GFJK også tage bifangstrapportering med og forslag til mindskning af bifangst som dagsordenspunkt.

APN og GFJK forventer, at en drøftelse af bifangstrapporteringen i den afsluttede sæson kan fremhæve, hvordan administrationen af fiskeriet kan gøres bedre fremadrettet generelt, samt om der er tiltag, der kan fremme bifangstrapporteringen.

GFJK fastsætter hvert år en kontrolplan for de forskellige fiskerier og her kan en evaluering yderligere være med til at give input til planlægning af kontrolindsatsen.

### Nedsættelse af arbejdsgruppe om nedbringelse af bifangst i det kystnære fiskeri

Forekomst af bifangst er ikke kun et problem i stenbiderfiskeriet. APN planlægger derfor at nedsætte en arbejdsgruppe bestående af APN og GFJK, samt relevante aktører fra erhvervet, GN og fiskeriorganisationerne. Formålet med denne gruppe er at skabe et forum, hvor man præsenterer statistik på bifangst, orientere om projekter vedrørende nedbringelse af bifangst og deler erfaringer. Videre kan arbejdsgruppen diskutere eventuelle forslag til forbedring af lovgivning og forvaltningsplaner, der kan indarbejdes på sigt.

## Bilag 4. Fordelingsnøgle

Kvoter til fiskeri efter stenbider fordeles til de enkelte forvaltningsområder ud fra de seneste 3 års fangster.

Naalakkersuisut fastsætter TAC og fordeler den samlede TAC for NAFO-område 1 til NAFO-underområderne efter følgende fordelingsnøgle:

* 20 % af TAC fordeles ligeligt mellem NAFO-underområderne.
* 80 % af TAC fordeles i henhold til de tre foregående års fiskeri.
  + Fordelingen tager udgangspunkt i vægtede gennemsnit af landingsdata fra de tre foregående år, der er indrapporteret til GFJK.

**20 % fordeling**

20 % af den samlede TAC fordeles ligeligt mellem de 7 NAFO-underområder. Hvert NAFO-underområde, ”*X*”, får tildelt en lige stor andel af TAC-mængden, ”*M20*”, som altså svarer til 20 % af TAC.

Mængde til ligelig fordeling i alle *X* = *M20(X)* = (0,20\*TAC)/7

**80 % fordeling**

Fordelingen er baseret på en vægtning af de seneste tre års fangster (*t*).

80% af den samlede TAC, givet ved ”*M80”*, fordeles baseret på en vægtning af de sidste 3 års fangster, givet ved ”*t*”, hvor *t* er året der beregnes en kvote for.

De sidste tre års fangster vægtes med hhv. *t*3: 20%, *t*2: 30% og *t*1: 50%, hvor *t*1 er sidste års totale fangst, der vægtes med 50 %, *t*2 er foregående års totale fangst der vægtes med 30 %, mens *t*3 er den totale fangst for 3 år siden, der vægtes med 20 %.

De sidste tre års fangster er givet ved *f*1, som er sidste års fangst i NAFO-underområde *X*, *f*2, som er forrige års fangst i NAFO-underområde *X*, og *f*3, som er fangst for 3 år siden i NAFO-underområde *X*.

Mængde til fordeling i *X* = *M80* = (0,80\*TAC)

Vægtet fangst = *Vf* = 0,2\* *f*3 + 0,3\* *f*2 + 0,5\* *f*1

Vægtet fangst (%) = *Vf*/*M80*

Vægtet andel = *Va* = *(0,2\* t*3 + 0,3\* *t*2 + 0,5\* *t*1)

Mængde til vægtet fordeling i *X* = *M80(X)* = 0,80\*TAC\*(*Vf*/*Va*)

**Samlet kvotefordeling per NAFO-underområde**

Den endelige kvote i et givent NAFO-underområde, *X*, er summen af kvoteområdets andel af 20 % fordelingen, *M20(X)*, samt kvoteområdets andel af 80 % fordelingen, *M80(X)*.

Endelig kvote i NAFO-underområde *X* = *M*(X) = *M80(X)* + *M20(X)*

1. Northwest Atlantic Fisheries Organization [↑](#footnote-ref-2)
2. Fiskerirådet er nedsat jf. Inatsisartutlov om Fiskeri og består bl.a. af fiskeriets interesseorganisationer. [↑](#footnote-ref-3)
3. Naalakkersuisut.gl [↑](#footnote-ref-4)
4. Landings per unit effort = gennemsnitlig mængde indhandlet rogn af repræsentative fiskere [↑](#footnote-ref-5)
5. Blim: Biologisk referencepunkt svarende til en grænseværdi af bestanden, dvs. at bestanden er på et niveau hvor der er en stor risiko for en negativ påvirkning af rekrutteringen. Lig med 79 kg rogn pr. landing. [↑](#footnote-ref-6)
6. Btrigger: Biologisk referencepunkt svarende til en bestandsstørrelse, der udløser en specifik forvaltningshandling. Lig med 119 kg rogn pr. landing. [↑](#footnote-ref-7)
7. [Rødlisten - Greenland Institute of Natural Resources](https://natur.gl/raadgivning/roedliste/1-roedlisten/) [↑](#footnote-ref-8)
8. Stochastic surplus production model in continuous time [↑](#footnote-ref-9)